Narodna skupština
20041113

Predlagač nije bio spreman da prihvati ovaj deo amandmana i nije prihvatio kompletan amandman zbog toga. Pošto nisam mogao u načelnoj raspravi da govorim, jer sam bio na sednici Odbora, rekao bih u par reči da poslanička grupa SRS očekuje već šest meseci, od dolaska ove vlade, da na dnevni red ove skupštine dođe predlog zakona o izmenama i dopunama Zakona o privatizaciji. Naime, smatramo da je Zakon o privatizaciji, koji je usvojila prethodna vlada, Vlada DOS-a, za koji je glasala i ova skupštinska većina koja je ovde danas ovde prisutna, uzročnik mnogih problema u Srbiji i da je taj zakon neophodno što pre promeniti. Samo ću na jednom primeru, u ovom kratkom vremenu, reći koliko problema taj zakon proizvodi u praksi. Preduzeće "Laminat" iz Bajine Bašte je prodato pre dve godine i u toku ove godine Agencija je, zbog nepoštovanja ugovora, raskinula ugovor sa kupcem. Od tog momenta je prošlo nekoliko meseci. Sada je po zakonu pokrenut sudski postupak, spor se vodi pred Trgovinskim sudom, međutim za to vreme se ne zna ko je titular imovine.